VSRS Sklep VIII DoR 220/2018-6
Datum: 2018-12-04T01:00:00.000+01:00
ecli: ECLI:SI:VSRS:2018:VIII.DOR.220.2018.6
opravilna_stevilka_ii_stopnje: VDSS Sklep Pdp 754/2018
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO
institut: predlog za dopustitev revizije - sklep o stroških postopka - zavrženje predloga za dopustitev revizije

## Jedro

Sklep o stroških postopka ni sklep, s katerim se postopek pravnomočno konča. V skladu s prvim odstavkom 384. člena ZPP stranke lahko vložijo revizijo le zoper sklep sodišča druge stopnje, s katerim je bil postopek pravnomočno končan, kar pomeni, da revizija zoper sklep o stroških postopka ni dovoljena.

## Izrek

Predlog se zavrže.

## Obrazložitev

1. Sodišče prve stopnje je postopek med strankama ustavilo in tožniku naložilo, da toženi stranki plača stroške postopka v znesku 75,05 EUR.

2. Sodišče druge stopnje je pritožbo tožene stranke, ki se nanaša le na stroške postopka, zavrnilo in potrdilo izpodbijani del sklepa sodišča prve stopnje.

3. Zoper sklep sodišča druge stopnje je tožena stranka vložila predlog za dopustitev revizije glede naslednjih pravnih vprašanj: − ali prvi odstavek 158. člena Zakona o pravdnem postopku (v nadaljevanju ZPP) določa rok za umik tožbe, ko določa, da mora tožeča stranka umakniti tožbo „takoj“, ko je tožena stranka izpolnila tožbeni zahtevek, sicer tožeča stranka krije pravdne stroške tožene stranke; − ali je po prvem odstavku 158. člena ZPP potrebno izpolniti še dodatne pogoje, da je tožena stranka upravičena do povračila stroškov, če tožeča stranka ne umakne tožbe takoj, ko je tožena stranka izpolnila zahtevek.

4. Sklep o stroških postopka ni sklep, s katerim se postopek pravnomočno konča. V skladu s prvim odstavkom 384. člena ZPP stranke lahko vložijo revizijo le zoper sklep sodišča druge stopnje, s katerim je bil postopek pravnomočno končan, kar pomeni, da revizija zoper sklep o stroških postopka ni dovoljena.

5. Vrhovno sodišče je zato ob smiselni uporabi 374. člena ZPP predlog za dopustitev revizije zavrglo kot nedovoljen.1 1 Primerjaj s sklepi VIII DoR 210/2018 z dne 20. 11. 2018, VIII DoR 156/2018 z dne 13. 9. 2018, VIII DoR 207/2018 z dne 20. 11. 2018.